Kathedrale St. Mariä Himmelfahrt (Chur)

D Kathedrale Maria Himmelfaart i dr Stadt Chur im Kanton Graubünde isch d Chilche vom Bischof vo Chur. Si treit dr Name vo dr Maria Himmelfaart. Uf em Hügel, wo markant über dr Stadt Chur liit, isch dr «Hof» mid Ringmuure und Dürm, wo dr Sitz vom Bischof isch, und am öschtleche Rand vo däm Areal stoot d Kathedrale. Es isch aznää, ass scho dr erscht Bischof vo Chur, wo me dank ere Kwelle us em Joor 451 kennt, dr Asinio, e Bischofschilche gha het. D Chilche, so wie me se im Ganze no hüt gseht, isch vo dr Middi vom 12. Joorhundert a im spotromanische Stil bout worde. Si het d Grundform von ere Basilika mit drü Joch überem Middelschiff, zwei Syteschiff und em Chorruum. Am 19. Juni 1272 isch d Kathedrale fertig gsi und ygweit worde. Vo der früemiddelalterleche Bischofschilche sind schöni Reliefplatte us Vinschgauer Marmor vo Laas erhalte blibe. Vor dr Krypta het s grossi romaneschi Steifigure vo de vier Aposchtel. Dr Hochaltar und es Veschperbild het dr Jakob Russ i dr Zyt bis ane 1492 gschnitzlet. Ane 1811 isch s im Hof zum ene Grossbrand cho, und drufabe het me näbem nördleche Syteschiff dr neu Durm bout. I dr Kathedrale wird e wärtvolle Domschatz mid Sache sid em Middelalter ufbewahrt. Rund um d Liturgii finde under im Programm «Dommusig Chur» verschidnegi Forme vo Chilemusig statt. Der Domchor isch ane 1854 gründet worde. Literatur Jutta Betz, Gregor Peda: Kathedrale St. Mariä Himmelfahrt zu Chur: Diözese Chur, Kanton Graubünden. Passau 2009, ISBN 978-3-89643-738-9. Weblink Gschicht vo dr Kathedrale uf bistum-chur.ch Fuessnoote